
Η «ταφόπλακα» του ΣτΕ δεν θα περάσει 

Με τον αγώνα μας θα επιβάλουμε την επαναφορά των δικαιωμάτων μας!

Η πρόσφατη απαράδεκτη απόφαση 1201/2026 της Ολομέλειας του Συμβουλίου της Επικρατείας (ΣτΕ), η οποία απορρίπτει οριστικά την προσφυγή για την επαναφορά του 13ου και 14ου μισθού, αποτελεί τεράστια πρόκληση κατά των δημοσίων υπαλλήλων. Για λογαριασμό όλων των κυβερνήσεων, το ανώτατο δικαστήριο επιχειρεί να κλείσει οριστικά το δίκαιο και αυτονόητο αίτημα των εργαζομένων στο Δημόσιο.

Με οδηγό αντεργατικές κατευθύνσεις της Ευρωπαϊκής Ένωσης, το δικαστήριο έκρινε ότι η διατήρηση της κατάργησης του 13ου και 14ου μισθού (βάσει του ν. 4093/2012) «δεν συνιστά αντισυνταγματική παράλειψη».

Με ένα άκρως προκλητικό σκεπτικό, η απόφαση στηρίζεται στους εξής βασικούς άξονες για να δικαιολογήσει τη συνεχιζόμενη κλοπή του ιδρώτα μας:

· Στη «δημοσιονομική ευστάθεια»: Το ΣτΕ επικαλείται τις «δημοσιονομικές αντοχές» και ισχυρίζεται ότι η χορήγηση των δύο μισθών θα προκαλούσε «μόνιμο βάρος» στον κρατικό προϋπολογισμό. Δηλαδή οι «αντοχές» της οικονομίας πάντα εξαντλούνται όταν πρόκειται για μισθούς και λαϊκές ανάγκες! Την ίδια ώρα, η κυβέρνηση μοιράζει απλόχερα πακέτα, «κίνητρα» και φοροαπαλλαγές στο μεγάλο κεφάλαιο, ενώ διοχετεύει δισεκατομμύρια ευρώ για πολεμικούς εξοπλισμούς και για την ενεργή εμπλοκή της χώρας στους ιμπεριαλιστικούς σχεδιασμούς των ΗΠΑ-ΝΑΤΟ-ΕΕ. 

· Στο «ευρωπαϊκό πλαίσιο οικονομικής διακυβέρνησης»: Το δικαστήριο έκρινε ότι η κατάργηση του 13ου και 14ου μισθού δεν αντίκειται στο ευρωπαϊκό δίκαιο, επικαλούμενο ότι η ρύθμιση των αποδοχών παραμένει στην αρμοδιότητα των κρατών-μελών και ότι η αντίστοιχη Ευρωπαϊκή οδηγία δεν θεμελιώνει ατομικό δικαίωμα. Δηλαδή επιβεβαιώνεται για άλλη μια φορά ότι η Ευρωπαϊκή Ένωση και οι οδηγίες της δεν υπάρχουν για να προστατεύουν τους εργαζόμενους, αλλά για να επιβάλλουν και να θωρακίζουν τα συμφέροντα των επιχειρηματικών ομίλων σε βάρος των αναγκών των εργαζομένων.

· Στην προκλητική δικαιολογία της «εξέλιξης των αποδοχών στο Δημόσιο»: Το ΣτΕ φτάνει στο σημείο να ισχυρίζεται ότι η μη καταβολή των επιδομάτων «δεν θέτει σε κίνδυνο την αξιοπρεπή διαβίωση των δημοσίων υπαλλήλων»! Η πραγματικότητα όμως τους διαψεύδει και τους εκθέτει ανεπανόρθωτα:

· Ο εισαγωγικός μισθός στο Δημόσιο παραμένει «καθηλωμένος», την ώρα που τα ενοίκια έχουν εκτοξευθεί στα 600€ και 700€ και το μηνιαίο κόστος για τρόφιμα και καύσιμα ξεπερνά τα 400€.

· Οι «αυξήσεις» της κυβέρνησης αποτελούν χυδαία κοροϊδία και ψίχουλα: η πρόσφατη οριζόντια αύξηση των 40 ευρώ μικτά μεταφράζεται σε μόλις 27 ευρώ καθαρά τον μήνα, δηλαδή 79 λεπτά την ημέρα! Για την κατηγορία ΠΕ, η αύξηση αντιστοιχεί σε έναν πενιχρό μέσο όρο 2,4%, ενώ για τα καταληκτικά κλιμάκια πέφτει στο εξευτελιστικό 1,8%.

· Οι αμοιβές στο Δημόσιο, ως ποσοστό του ΑΕΠ, ακολουθούν σταθερή πτωτική πορεία από το 2015, εγκλωβισμένες κάτω από το 10%, με την Ελλάδα να κατατάσσεται στις τελευταίες θέσεις της ΕΕ σε μέσες αποδοχές και αγοραστική δύναμη. Ο μέσος πραγματικός μισθός είναι 9% μικρότερος από το 2011 σε ονομαστικές τιμές. Αν συνυπολογιστεί ο πληθωρισμός της περιόδου (18%), η πραγματική μείωση των μισθών αγγίζει το 27%
Δεν θα ζήσουμε με ψίχουλα! Ο λόγος τώρα ανήκει στους εργαζόμενους!
Η απόφαση του ΣτΕ αποδεικνύει περίτρανα ότι ο 13ος και 14ος μισθός δεν πρόκειται να επιστρέψουν μέσα από δικαστικές αίθουσες. Καμία αυταπάτη δεν χωρά! Η επαναφορά τους θα επιβληθεί μόνο με τον δικό μας οργανωμένο, ταξικό αγώνα στους δρόμους και στους χώρους δουλειάς.

Καλούμε όλους τους δημόσιους υπαλλήλους να μην δείξουν καμία ανοχή στην κοροϊδία. Δυναμώνουμε τώρα τα σωματεία μας! Οργανώνουμε τον αγώνα μας. 
Ο σταθμός του παλλαϊκού συλλαλητηρίου στη Θεσσαλονίκη, στις 5 Σεπτέμβρη αποτελεί μια πρώτη μαζική απάντηση και για τους δημοσίους υπαλλήλους.

Γυρνάμε την πλάτη σε παλιούς και νέους επίδοξους σωτήρες και στην «παροχολογία» της προεκλογικής περιόδου. Δεν ξεχνάμε ότι τα «κοστολογημένα» τους προγράμματα βάζουν κόφτες μόνο στις ανάγκες μας. Για άλλη μια φορά επαληθεύεται ότι μόνο ο οργανωμένος αγώνας μπορεί να προστατέψει, να αποσπάσει και να διευρύνει τις κατακτήσεις μας!

Παλεύουμε οργανωμένα για:

· Άμεση επαναφορά του 13ου και 14ου μισθού στο Δημόσιο.

· Πραγματικές αυξήσεις στους μισθούς μας.
Δώστε λεφτά για μισθούς, Υγεία και Παιδεία

Καμία θυσία για τον πόλεμο και τα κέρδη τους!

                                              Για το Δ.Σ.

